**Când**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când alergam pe stele

Desculţ şi exaltat

Noaptea dansând cu ele

Pe cerul tresăltat,

Când răscoleam neantul

Înfierbântat de dor

Şi întrebam pe-’Naltul

De te-ai ascuns pe-un nor,

Când îţi zăream privirea

Arzând necontenit

Şi-i savuram uimirea

Din oful regăsit,

Când îţi făceam cadouri

Sărut după sărut

Şi îţi pictam tablouri

Pe vorbe cu tumult,

Când tot rodit-am fructe

În seri de abanos

Şi sărutam pe frunte

Bucăţi de cer noros,

M-ai săgetat o clipă

Cu ochii prinşi în cânt

Şi am văzut cum ţipă

Iubirea în descânt.